สู้ตาย
ปฏิเสธไม่ได้ว่าตัวเก็งอันดับ 1 ที่จะเป็นผู้อำนวยการธนาคารออมสินคนใหม่ คือ คุณน้องวอวรวิทย์ ชัยลิมปมนตรี ที่ขณะนี้กำลังกุมบังเหียนธนาคารอาคารสงเคราะห์อยู่
28 ก.ย. 2555

ปฏิเสธไม่ได้ว่าตัวเก็งอันดับ 1 ที่จะเป็นผู้อำนวยการธนาคารออมสินคนใหม่ คือ คุณน้องวอวรวิทย์ ชัยลิมปมนตรี ที่ขณะนี้กำลังกุมบังเหียนธนาคารอาคารสงเคราะห์อยู่
แต่สิ่งนี้ก็ไม่ได้ทำให้ผู้ที่ร่วมท้าชิงเก้าอี้อย่าง “คุณพี่บู๊” ชาติชายพยุหนาวีชัย รองกรรมการผู้จัดการ ธนาคารกสิกรไทย ที่ดูแลสินเชื่อ บัตรเครดิต และที่อยู่อาศัย หวั่นไหวแม้แต่น้อยนิด
ล่าสุดเจอหน้าเจ้าตัว กระจิบข่าวได้เข้าไปถามตรงๆ ว่า ถอดใจหรือยัง?
นึกว่าจะปลงแล้ว ทว่าคำตอบที่ได้กลับตรงกันข้ามว่า ประตูไม่ได้ปิดเสียหน่อย โอกาสยังมีอยู่
ตอนนี้ก็กำลังทำการบ้านร่างแผนการบริหารไว้ รอเวลาที่คณะกรรมการสรรหาจะเรียกเข้าไปแสดงวิสัยทัศน์ และมั่นใจว่าไม่น้อยหน้าใคร
แม้แต่เพื่อนซี้อย่างตัวเก็งอันดับ 2 อย่าง เสี่ยออดธัชพล กาญจนกูล ลูกหม้อออมสิน คุณพี่บู๊ก็ไม่อ่อนข้อให้
ใครจะไปรู้ ม้านอกสายตาของหลายๆ คนอาจจะเข้าวินก็ได้
ตัวเก็งอันดับ 1 อันดับ 2 อย่าชะล่าใจไปเชียว “ตาอิน” กับ “ตานา” หาปลาเอามากินกัน 
แต่จู่ๆ “ตาอยู่” มาจากไหนม่ายรู้ คว้าพุงปลามันไปกินก็เป็นไปได้ อย่าประมาทเชียว